### Resume

Det nye P-hus Cronhammar i [adresse] står snarligt klar til ibrugtagning. I den forbindelse skal indretning, produkter og priser for brug af parkeringshuset fastlægges. Der ønskes udvalgets stillingtagen til forvaltningens oplæg til udbuddet af produkter med tilhørende prisniveau.

### Sagsfremstilling

Byggeriet af det nye P-hus Cronhammar nærmer sig sin afslutning, og parkeringshuset forventes at stå klar til ibrugtagning i april 2023. Forud herfor skal produkter og priser for brugen af p-huset fastlægges.

Vejle Kommune tilbyder i dag flere forskellige produkter i de nuværende offentlige parkeringshuse (P-hus Robin Bertelsen og P-hus Tróndur):

* P-billet: 2 timers gratis parkering, derefter betalingsparkering
* Periodekort (måneds- eller årskort): fri parkering mandag-fredag kl. 09.00-17.00 og lørdage kl. 9.00-14.00
* Beboerkort (årskort): fri parkering på kommunale pladser/p-huse indenfor den givne p-zone

Forvaltningen foreslår, at der arbejdes videre med de tre ovennævnte produkter i det nye P-hus Cronhammar, men at der samtidigt introduceres et nyt produkt:

* 8 timers gratis parkering mandag-fredag kl. 09.00-17.00 og lørdage kl. 09.00-14.00

Ovennævnte supplement til de nuværende produkter skal ses som et attraktivt tilbud målrettet dels ansatte i [adresse], dels kombinationsrejsende, der fortsætter med tog fra [adresse]. Netop disse målgrupper har tidligere gjort brug af den grusparkeringsplads, hvor P-hus Cronhammar nu opføres.

Ud over de brugere, der vil benytte de fire ovennævnte produkter, forventes et antalt p-pladser i parkeringshuset at kunne stilles til rådighed for medarbejdere i Teknik & Miljø.

P-huset opføres med en overskudskapacitet på 300-400 p-pladser, der midlertidigt kan udlejes til andet formål end offentlig parkering. Overskudskapaciteten tages løbende brug til offentlig parkering i takt med, at der sker indbetalinger til kommunens parkeringsfond.

P-hus Cronhammar, der i alt rummer ca. 1000 p-pladser, foreslås indrettet med følgende fordeling på p-husets forskellige etager:

|  |  |  |
| --- | --- | --- |
| Dæk | Antalt p-pladser | Anvendelse |
| Niveau 0 | 200, heraf 40 med ladestander | p-billet, periodekort og beboerkort |
| Niveau 1 | 200, heraf 40 med ladestander | p-billet, periodekort og beboerkort |
| Niveau 2 | 200 | overskudskapacitet |
| Niveau 3 | 200 | overskudskapacitet |
| Niveau 4 | 200 | 8/5 timers gratis parkering (9-17/9-14) |

Figur 1: Oversigt over fordeling af pladser

For at sikre en høj anvendelse af p-huset fra dag 1 af kan det desuden overvejes, om der skal tilbydes gratis parkering i en introperiode (1-3 måneder) på dæk 4 (øverst).

For at gøre p-huset mere attraktivt kan der desuden arbejdes med at gøre p-båsene en smule bredere, hvormed det samlede antalt p-pladser i p-huset vil blive reduceret. Tendensen er generelt at bilerne idag bliver bredere hvormed bredere p-båse vil medvirke til øget attraktivitet og et højere serviceniveau i p-huset.

Prismæssigt foreslås det at fastholde de nuværende priser på både p-billetter, periodekort og beboerkort, som er gældende for P-hus Robin Bertelsen og P-hus Tróndur:

* P-billet efter 2 timers gratis parkering: 9 kr/t
* Periodekort: 4.200 kr/år
* Beboerkort: 3.000 kr/år

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Victoria Toft udformning og sammensætning i byen kan bruges til at regulere og begrænse biltrafik, og spiller derfor en central rolle i arbejdet med at fremme den grønne mobilitet og udvikle en levende og attraktiv bymidte. Ved at sikre, at P-hus Cronhammar bliver et attraktivt parkeringstilbud for såvel handlende, beboere og ansatte i midtbyen, bidrager p-huset til opfyldelsen af Klimaplanens mål, ved at frigøre plads i gaderne til fordel for eksempelvis lette trafikanter, forbedre mulighederne for kombinationsrejsende med bil/tog og reducere p-søgende trafik.

### Teknik- og Miljødirektøren indstiller,

|  |  |
| --- | --- |
| at | udvalget godkender forvaltningens forslag til de produkter der tilbydes i P-hus Cronhammar. |

### Beslutning

Socialdemokratiet fremsatte følgende ændringsforslag: Gratis parkering for niveau fire udgår.

Jonas Christensen, Merethe Klausen, Laus Krogh, Emilie Olsen og Peter Bertelsen stemte for.

Hans Frandsen og Bertil Hansen stemte imod.

Således blev ændringsforslaget vedtaget og indstilingen med ændringen godkendt.